b'\n_START_ARTICLE_\nTimo Salonen (toimittaja)\n_START_PARAGRAPH_\nTimo Antero \xe2\x80\x9dTimpe\xe2\x80\x9d Salonen (s. 1973) on radiotoimittaja ja juontaja (mm. Kiss FM, Music Television, MTV3, Yle). Salonen on kotoisin Piikki\xc3\xb6st\xc3\xa4 ja kasvoi seitsem\xc3\xa4nnen p\xc3\xa4iv\xc3\xa4n adventistiperheess\xc3\xa4.\n_START_SECTION_\nAiempi historia\n_START_PARAGRAPH_\nVuonna 1990 Salonen oli perustamassa Suomen ensimm\xc3\xa4isi\xc3\xa4 teknotapahtumien j\xc3\xa4rjest\xc3\xb6j\xc3\xa4 F-Clef. Samaan aikaan h\xc3\xa4n piti kotikyl\xc3\xa4ss\xc3\xa4\xc3\xa4n nuorison suosimaa\xc2\xa0piraattiradiota ja toimi paikallisissa\xc2\xa0diskoissa\xc2\xa0tiskijukkana._NEWLINE_Salonen opiskeli rakennusarkkitehdiksi, mutta j\xc3\xa4tti opinnot saatuaan t\xc3\xb6it\xc3\xa4 radiokanava Kiss FM:lt\xc3\xa4.\n_START_SECTION_\nKiss FM\n_START_PARAGRAPH_\nVuodesta 1995 alkaen Salonen oli t\xc3\xb6iss\xc3\xa4 radiokanava Kiss FM:n juontajana l\xc3\xa4hes vuosikymmenen, ollen ensin viikonloppujen ja iltojen \xc3\xa4\xc3\xa4nen\xc3\xa4. Vuonna 1996 Salosen juontama viikonloppujen iltaohjelma Kiss FM:n S\xc3\xa4hk\xc3\xb6k\xc3\xa4\xc3\xa4pi\xc3\xb6 nousi nopeasti ohi kuulijaluvuissa viikonloppuiltoja dominoineen Pertti Salovaaran radioshown._NEWLINE_Salonen tuotti radio-ohjelman alla ensimm\xc3\xa4iset suomalaiset radio-ohjelman nettisivut, ja ohjelman nettisivuilla py\xc3\xb6ri Suomen ensimm\xc3\xa4inen internetin chat._NEWLINE_Vuonna 2001 Salosen siirrytty\xc3\xa4 Kiss FM:n Aamutiimin juontajaksi, kanava siirtyi vuosituhannen vaihteessa Suomen suosituimmaksi radiokanavaksi, ohittaen kuulijaluvuissa suurimman kaupallisen toimijan, Radio Novan. Suomen Radioiden Liitto valitsi Salosen vuoden 2004 radiopersoonaksi.\n_START_SECTION_\nTelevisio\n_START_PARAGRAPH_\nSalonen esiintyi p\xc3\xa4\xc3\xa4osassa television piilokamerasarjassa Naurupartio (MTV3 2003), joka pit\xc3\xa4\xc3\xa4 yleis\xc3\xb6enn\xc3\xa4tyst\xc3\xa4 kotimaisten piilokameraohjelmien sarjassa. _NEWLINE_Vuonna 2003 Salosen juontama MTV Europe Music Awards -gaala ylsi yli miljardin katsojan rajapyykkiin. Elokuvassa Levottomat 3 Salonen teki sivuroolin radiojuontajana (Solar Films 2004). Salonen on juontanut televisioituja yleis\xc3\xb6tapahtumia, kuten Puhdas El\xc3\xa4m\xc3\xa4 Lapselle -konsertti, erilaisia tietovisoja, sek\xc3\xa4 televisioituja festivaaleja alkaen Vaasan Rantarockista 1990-luvulla.\n_START_SECTION_\nVankeustuomio\n_START_PARAGRAPH_\nSalonen tuomittiin 16. maaliskuuta 2005 Helsingin k\xc3\xa4r\xc3\xa4j\xc3\xa4oikeudessa puolentoista vuoden ehdottomaan vankeusrangaistukseen alaik\xc3\xa4isten naisten seksuaalisesta hyv\xc3\xa4ksik\xc3\xa4yt\xc3\xb6st\xc3\xa4. Salonen valitti tuomion ankaruudesta, ja 16. helmikuuta 2007 Helsingin hovioikeus lievensi k\xc3\xa4r\xc3\xa4j\xc3\xa4oikeuden tulkintaa yhten\xc3\xa4ist\xc3\xa4en tekojen nimikkeen. Rangaistusseuraamus pysyi kuitenkin ennallaan, tuomion tullessa nelj\xc3\xa4st\xc3\xa4 lapsen seksuaalisesta hyv\xc3\xa4ksik\xc3\xa4yt\xc3\xb6st\xc3\xa4. Teot olivat tapahtuneet vuosina 1998\xe2\x80\x932004 Salosen ollessa 25\xe2\x80\x9331-vuotias ja asianomistajien 13\xe2\x80\x9315-vuotiaita. Yksityiskohdista ei ole annettu tietoja julkisuuteen, sill\xc3\xa4 asiakirjat ovat salaisia vuoteen 2045 saakka. Salonen vapautui vankilasta huhtikuussa 2008. Salonen itse on kiist\xc3\xa4nyt olleensa tietoinen nuorten naisten i\xc3\xa4st\xc3\xa4, ja h\xc3\xa4n on julkisuudessa vaatinut oikeudenk\xc3\xa4yntip\xc3\xb6yt\xc3\xa4kirjoja julkisiksi.\n_START_SECTION_\nRadio KLF\n_START_PARAGRAPH_\nKes\xc3\xa4kuussa 2005 Salonen perusti elektroniseen tanssimusiikkiin erikoistuneen radiokanavan Radio KLF. _NEWLINE_KLF aloitti l\xc3\xa4hetykset 1. kes\xc3\xa4kuuta 2005 espoolaisena paikallisradiona, kuuluen p\xc3\xa4\xc3\xa4kaupunkiseudun FM-taajuuksilla poikkeusluvin, sek\xc3\xa4 jatkuvana internetradiona. KLF laajeni aloitusvuotenaan p\xc3\xa4\xc3\xa4kaupunkiseudulta Turkuun, ja kasvoi nopeasti Suomen suurimpiin kaupunkeihin. KLF toimi 6 vuoden ajan, vuoteen 2011 sek\xc3\xa4 kes\xc3\xa4radiona vuonna 2015._NEWLINE_Radiotoiminnan ohella Salonen on toiminut konsulttina ja managerina; h\xc3\xa4nen yrityksens\xc3\xa4 on tuonut Suomeen l\xc3\xa4hinn\xc3\xa4 1990-luvun\xc2\xa0eurodance-yhtyeit\xc3\xa4 kuten\xc2\xa0Snap!,\xc2\xa0Chicane,\xc2\xa0Haddaway ja DJ SASH!. T\xc3\xa4m\xc3\xa4n lis\xc3\xa4ksi Salonen on esiintynyt yleis\xc3\xb6tilaisuuksissa ja konsultoinut kotimaisia ja ulkomaisia radiokanavia, muiden muassa Lontoon\xc2\xa0Capital FM:\xc3\xa4\xc3\xa4.\n_START_SECTION_\nMuuta julkisuudessa\n_START_PARAGRAPH_\nIltalehti kertoi 24. toukokuuta 2010 Salosen hyp\xc3\xa4nneen Viking Linen Isabella-aluksen 10. kannelta Turun Ruissalon kohdalla. Ohi ajaneen moottoriveneen matkustajat poimivat Salosen merest\xc3\xa4 kyytiins\xc3\xa4._NEWLINE_Salonen itse kommentoi tempausta p\xc3\xa4\xc3\xa4h\xc3\xa4npistoksi hyv\xc3\xa4ss\xc3\xa4 keliss\xc3\xa4. H\xc3\xa4nell\xc3\xa4 on uimahyppyharrastustausta. Varsinais-Suomen pelastuslaitos kertoi my\xc3\xb6hemmin Salosen aiheuttaneen tempauksellaan suurh\xc3\xa4lytyksen. Hyppy\xc3\xa4 k\xc3\xa4siteltiin oikeudessa syksyll\xc3\xa4 2010. L\xc3\xa4nsi-Suomen merivartiosto esitti tuhansien eurojen korvausvaadetta. My\xc3\xb6hemmin Salosen antamassa haastattelussa h\xc3\xa4n kertoi katuvansa hyppy\xc3\xa4\xc3\xa4n ja kommentoi Radio NRJ:n haastattelussa arvelevansa, ett\xc3\xa4 joutunee maksamaan rajavartiostolle \xe2\x80\x9dainakin helikopterin bensat\xe2\x80\x9d. Turun poliisin tutkinnanjohtajan mukaan Puma-meripelastushelikopterin nousu ehdittiin viime hetkill\xc3\xa4 perua, ja k\xc3\xa4r\xc3\xa4j\xc3\xa4oikeuden p\xc3\xa4\xc3\xa4t\xc3\xb6ksell\xc3\xa4 6.\xc2\xa0lokakuuta\xc2\xa02010 Salosen maksettavaksi rajavartiolaitokselle eli Suomen valtiolle tuli 398 euroa. H\xc3\xa4net tuomittiin my\xc3\xb6s sakkoon liikenteen h\xc3\xa4irinn\xc3\xa4st\xc3\xa4._NEWLINE_Elokuussa 2010 Salosen kerrottiin olleen osallisena joukkotappelussa Turun keskustassa. Salosta ei syytetty v\xc3\xa4likohtauksen tiimoilta._NEWLINE_24. syyskuuta 2010 uutisoitiin, ett\xc3\xa4 Salosta ep\xc3\xa4ill\xc3\xa4\xc3\xa4n Kimi R\xc3\xa4ikk\xc3\xb6sen vaimon Jenni Dahlman-R\xc3\xa4ikk\xc3\xb6sen kirist\xc3\xa4misest\xc3\xa4 alastonkuvilla. Syyte kuitenkin hyl\xc3\xa4ttiin Salosen osalta. My\xc3\xb6s hovioikeus katsoi Salosen syytt\xc3\xb6m\xc3\xa4ksi.\n_START_SECTION_\nPaluu radioaalloille\n_START_PARAGRAPH_\n2019 uutisoitiin, ett\xc3\xa4 Salonen on aloittamassa radio-ohjelmaa Espanjassa, suomalaisten yll\xc3\xa4pit\xc3\xa4m\xc3\xa4ss\xc3\xa4 Radio Finlandiassa. _NEWLINE_Jutusta selvi\xc3\xa4\xc3\xa4 my\xc3\xb6s, ett\xc3\xa4 Salonen on muuttanut Espanjan Aurinkorannikolle.'